આપણે ત્યાં તો સડેલા ઈંડા-ટામેટાનો ઉપયોગ સભા સરઘસમાં વક્તાને વધારે ત્રાસ આપતાં રોકવા માટે થાય છે, સ્પેનની જેમ ઉત્સવ માટે નહિ. એમાં ઈંડા કરતાં ટામેટા ફેંકવામાં વધારે સહેલા પડે છે, એવો અમારો સ્વઅનુભવ છે. ભાવ વધારા પછી જો સડેલા ટામેટા પણ કોઈ કવિ પર ફેંકવામાં આવે તો કવિ એને બહુમાન સમજી બેસે એવું બને. આમેય કવિશ્રી રાજેન્દ્ર શુક્લએ કીધું છે કે ‘અમથીય દાદ દીધી તો ગાઈશ બીજી ગઝલ, તરત જ થાઉં પ્રસન્ન એવો આસુતોષ છું’ આપણા નવા કવિઓ પણ આવા હરખપદુડા છે. એમાંય કવિઓ આસાન ટાર્ગેટ છે. નેતાઓ તો હવે પબ્લિકની પહોંચની (ટામેટાનાં ઘાની) બહાર ઊભા રહી પ્રવચન આપે છે. તો બાકીના સોશિયલ મીડિયા, હેંગઆઉટ અને થ્રીડી સભાઓ કરે છે. હવે ટામેટા ફેંકવા હોય તો પોતાનાં જ ટીવી પર ફેંકવા પડે.